હ્યુસ્ટન પાસે પોતાના ગુજરાતી સર્જકો છે. કવિઓ–કવયિત્રીઓ, ચિત્રકારો, વાર્તાકારો, સાહિત્યરસિક વિદ્વાનો અને નાટ્યકલાકારો પણ છે. પણ તેમની પ્રવૃત્તિઓ વિશે લખીને વર્તમાનપત્રો દ્વારા જનતા સમક્ષ રજૂ કરનારા માધ્યમોનો અભાવ છે. કેટલાંક જાણીતા ગુજરાતી અખબારો અમેરિકામાં દરેક શહેરમાં વંચાય છે. પણ મુખ્યત્વે એમાં ન્યુયોર્ક અને કેલિફોર્નિયાની સાહિત્યિક સામગ્રીઓ જ છપાય છે. કારણ કે તેમને ત્યાંથી ધંધાવિષયક જાહેરાતો મળે છે. હ્યુસ્ટનમાં તો પટેલોની મોટેલો અને લીકર સ્ટોરો જ છે. અને..એ લોકો સંપ્રદાયોના મંદિરોમાં જ નાણાં આપે છે. ન્યુયોર્ક અને ન્યુજર્સી પાસે એચ.આર. શાહ જેવા શાહી સોદાગરો છે અને એવા જ માતબર વર્તમાનપત્રો છે. હ્યુસ્ટન પાસે નથી એટલે હ્યુસ્ટનની વિવિધ કલાઓ ધૂળમાં ઢાંકેલા રતન જેવી છે. હા, શ્રી વિજય શાહ વેબમાધ્યમ દ્વારા સૌને પ્રકાશમાં લાવવાના અવિરત પ્રયાસો કરે છે અને શ્રી નુરૂદ્દીન દરેડીયા જેવા પોતાના નિઃશુલ્ક માસિકપત્ર ‘ગુજરાતગૌરવ’ દ્વારા નાનકડો દીવો પ્રગટાવે છે પણ એમને જાહેરાતો આપવાવાળા ગુજરાતી બિઝનેસમેનો નથી. પણ આ અરણ્યરુદન છે.